Karaliene (filma)
"Karaliene" (angļu: The Queen) ir 2006. gada Apvienotās Karalistes, Francijas un Itālijas kopražojuma vēsturiska drāmas filma, kuras režisors ir Stīvens Frīrss. Filmā galvenās lomas atveido Helēna Mirena, Maikls Šīns, Džeimss Kromvels, Helēna Makkrorija, Alekss Dženingss, Rodžers Allams un Silvija Simsa. Filma stāsta par princeses Diānas nāvi 1997. gadā un to, kā uz to reaģē karaliene Elizabete II un premjerministrs Tonijs Blērs. Filmas "Karaliene" pirmizrāde notika 2006. gada 2. septembrī Venēcijas kinofestivālā. Filma saņēma pozitīvu kritiķu vērtējumu, īpaši izceļot Mirenas aktierspēli. Filmu nominēja 79. Kinoakadēmijas balvai sešās kategorijās, tai skaitā kategorijās "Labākā filma" un "Labākais režisors", Mirenai saņemot balvu kategorijā "Labākā aktrise galvenajā lomā". To nominēja arī BAFTA kino balvai desmit kategorijās, saņemot balvu kategorijā "Labākā filma" un "Labākā aktrise galvenajā lomā". Mirena saņēma arī Zelta globusa balvu kategorijā "Labākā aktrise drāmas filmā".